Voertsek, djy! - It's Amazing
"Voertsek, djy. Voertsek!" En 'n paar sekondes daarna weer 'n harde, "Voertsek, djy!" Ek het gewonder of ek moet bly of gaan, maar toe ek die klein 4-jarige seuntjie sien wat op my spring en aan my vasklou soos 'n apie, het ek nie meer gewonder nie. Ek het die man daar in die bed sien lê, en gedink: pipsqueak. Dié gangster is jonger as ek.
Ek was blykbaar nie die enigste een wat so gedink het met die eerste ontmoeting van die mannetjie nie. Pipsqueak, 'n blerrie pipsqueak – jonk en klein. 'n Klomp tronk 'tjappies', gewoonlik in sy boxers en meestal in die bed. Detox blykbaar van sy TIK verslawing. Of detox hy net weer van sy naweek eskapades?
Hy behoort aan die Westsiders op die Vlakte en slaan sy twee kinders en meisie. Hy slaan sodat sy kinders vir hom bang is en die seuntjie selfs in sy broek piepie wanneer sy pa net skeef na hom kyk. Ja, dis ons groot manne van die Kaapse Vlakte – dié met die guns en die drugs en die mag. Dis hulle wat hulle manlikheid moet bewys deur vrouens en kinders te slaan,want hulle regeer almal deur vrees.